Am Ziistig isch d Familie Schmid uf bsuech cho. De Dani hät e Sitzig gha und d Mirj und d Chind sind mitcho. D Mirj hät ja müesse ihres Gottechind beguetachte. (Ich glaub, sie isch z friede   ) De Janik isch zur Ziit en absolute Baby Fan. Und d Andreina isch ja au na es chliises Baby. Also perfekt für ihn. Er isch fascht nüme zum luege und zum streichle us cho. Und sogar Büechli  verzellt hät er ihre. Und d Andreina hät das ganze entweder verschlafe oder mit grosse Auge bestuunt. Am Mittwuch, wo mir Fraue mit de Chind allei dihei gsi sind, händ denn d Lea und de Janik richtig mit de Andreina gspillt. Sie isch uf em neue Schaffäll gläge und die beide grosse Chind näbedra. Es hät also na gmüetlich usgseh und d Andreina isch zimmli lang ruhig gsi i dem Trubel. Am Abig hämmer denn scho gmärkt, dass sie chli müeder isch als suscht, aber das isch ja au verständlich.  Es isch uf all Fäll  cool gsi, sind`s namal da gsi, bevors denn wieder richtig Schwiiz abdampfed…